stanford-oval/wikipedia huggingface dataset:
החברה האמריקאית להיסטוריה של תכנון עירוני ואזורי

| --- | --- |
 מדינה:  ארצות הברית 
 תקופת הפעילות:  1986–הווה (כ־38 שנים) 
 sacrph.org
 
החברה האמריקאית להיסטוריה של תכנון עירוני ואזורי (באנגלית: The Society for American City and Regional Planning History בראשי תיבות: SACRPH)  הוא מלכ"ר לא ממשלתי אמריקאי שהוקם במטרה לשמר ולייעץ בנושא של היסטוריה של תכנון עירוני בצפון אמריקה. הארגון הוקם בשנת 1986 באוהיו, ארצות הברית.
בארגון כ-300 חברים העוסקים בתחומי אדריכלות, תכנון עירוני, היסטוריה, איכות הסביבה, אדריכלות נוף, מעצבי מדיניות ציבורית, שימור מבנים, ורכזי קהילה העובדים בשיתוף פעולה עם סטודנטים וחוקרים מכל רחבי ארצות הברית ושאר העולם. בנוסף, הארגון גם מפרסם ספרים ומוציא לאור את כתב העת האקדמי המקוון: "Journal of Planning History".
הארגון נוהג גם לארגון טקסי פרסים ומעניק ייעוץ אדריכלי לערים שונות ברחבי ארצות הברית. הארגון גם נותן את חסותו ל-"ועידה הלאומית בנושא ההיסטוריה של תכנון ערים". בשנת 2013 התקיימה הוועידה בטורונטו, קנדה. הארגון הוא חבר מלא ב-החברה הבינלאומית להיסטוריה של תכנון עירוני.
הדיוויזיה הראשונה של צרפת החופשית

| --- | --- |

תג היחידה, צלב לוריין, סמלה של צרפת החופשית, בצבעי הטריקולור של דגל צרפת
 פרטים
 מדינה:  צרפת צרפת
 שיוך:  צרפת החופשית צרפת החופשית
 סוג:  דיוויזיית חי"ר
 בסיס האם:  היחידה הוקמה בקסטינה
 אירועים ותאריכים
 תקופת הפעילות:  1941–1945 (כ־4 שנים)
 מקים היחידה:  פול לואי לז'נטיום
 מלחמות:  מלחמת העולם השנייה
 פיקוד
 מפקדים:  פול לואי לז'נטיום אדגאר דה לרמינא
הדיוויזיה הראשונה של צבא צרפת החופשית (בצרפתית - 1re division française libre) הייתה אחת היחידות העיקריות בצבא צרפת החופשית, והיחידה הראשונה בצבא זה שהגיעה לסדר גודל של דיוויזיה.
הקמה

יחידות יבשה של צבא צרפת החופשית היו פעילות עוד בספטמבר 1940 במסגרות שונות, בייחוד באפריקה. יחידות אלו פעלו במסגרת הקרב על דקר, והקרב על גבון במסגרתו ניסו אנשי צרפת החופשית להעביר מושבות אלו לשליטתם. בריגדה שלמה המכונה "חטיבת המזרח" (Brigade d'Orient) בפיקודו של ראלף מונקלאר פעלה במסגרת המערכה במזרח אפריקה במלחמת העולם השנייה. יחידות אלו לא היו מאוחדות, ולא פעלו במסגרת אוגדתית. לקראת המערכה בסוריה ובלבנון במאי 1941 הגיעו אנשי יחידות אלו לקסטינה שבארץ ישראל ואוחדו ליחידה אחת, בפיקודו של פול לואי לז'נטיום. יחידה זו היא הראשונה שנקראה "הדיוויזיה הקלה הראשונה של צבא צרפת החופשית".
המערכה בסוריה ולבנון

היחידה שהתאגדה בקסטינה תחת פיקודו של לז'נטיום כללה שבעה גדודים, פלוגת טנקים, סוללת תותחים, וכוחות עזר וסיור נוספים, ובסך הכל כ-8,000 חיילים. בין 8 ביוני ל-11 ביולי 1941 לחמה היחידה לצד יחידות נוספות של צבא בריטניה, וצבאות ממושבות בריטניה, כנגד אנשי צרפת של וישי בסוריה ובלבנון. הקרבות היו קשים, אך בסיומם נכנסו אנשי היחידה לדמשק, והשליטו את צרפת החופשית על הלבאנט הצרפתי.
המדבר המערבי

באוגוסט 1941 פורקה היחידה, וצבא היבשה של צרפת החופשית נערך מחדש במסגרות חטיבתיות. אלו לחמו היטב במסגרת המערכה במדבר המערבי והצטיינו בקרב ביר חכים. בפברואר 1943, הוקמה הדיוויזיה מחדש בטוברוק בפיקודו של אדגאר דה לרמינא, ולחמה במסגרת המערכה בתוניסיה בחודשים אפריל ומאי 1943. מספר חודשים לאחר מכן שימשה היחידה בתפקיד חיל מצב בלוב.
הלחימה באירופה

באפריל 1944 נשלחה היחידה אל המערכה באיטליה ולחמה שם. היא צוידה מחדש בציוד אמריקאי, ולחמה במערכה זו עד יולי 1944.
באוגוסט 1944 נחתה הדיוויזיה בחופי דרום צרפת כחלק ממבצע דרגון, כחלק מהארמייה הצרפתית הראשונה, והתקדמה צפונה לתוככי צרפת בלחימה נגד הגרמנים דרך פרובאנס והרי הווז', עד לחבל אלזס. בינואר 1945 עמדה הדיוויזיה במגננה דרומית לשטרסבורג, ולחמה כחלק מהקורפוס השני בקרב על כיס קולמאר.
במרץ 1945 עזבה הדיוויזיה את אלזס וירדה דרומה, שם הובילה מתקפה באזור האלפים וכבשה בחזרה את השטח שכבשו האיטלקים במסגרת המערכה על צרפת בשנת 1940.
הערות שוליים

↑  שארל דה גול, "המאבק לחרות", כרך ראשון, אל הדגל, הוצאת עם הספר, תשי"ח, עמ' 168
הוגו באר

| --- | --- |

 לידה:  3 במרץ 1873 Nový Jičín, צ'כיה 
 פטירה:  18 ביוני 1912 (בגיל 39) מינכן, הקיסרות הגרמנית 
 מקום לימודים:  האקדמיה לאמנויות בווינה 
 
הוגו באר (בגרמנית: Hugo Baar‏; 3 במרץ 1873 – 18 ביוני 1912) היה צייר נוף מוראבי-גרמני.
ביוגרפיה

אביו היה סוחר. לאחר שלמד בגימנסיה גרמנית, למד אריגה בבית ספר מקומי לאומנויות בין השנים 1889–1892. מאוחר יותר הצליח להירשם לאקדמיה לאמנויות יפות בווינה, שם למד אצל צייר הנוף, רודולף ריבארז ובאקדמיה לאמנויות, במינכן, שם היו המדריכים העיקריים שלו גבריאל פון האקל והיינריך קניר.
בשנת 1903 הוא התחתן עם בתו של מנהל מפעל כובעים והציג את תערוכתו הראשונה בווינה, שם השתתף בתערוכה שהקימה קבוצת ציירים שהיה חבר בה.
בשנה שלאחר מכן ערך תערוכת יחיד באולומוץ, ליד מקום הולדתו. לאחר שהתיישב מחדש שם, הכיר את בוהומיר ירונייק, חבר ב"אגודת האמנים המורביים" שאיפשר לו להציג עם אותו ארגון. בשנת 1907 הוא היה אחד החברים המייסדים של איגוד המוזיאונים המקומי.
הוא הציג גם בברנו עם "האגודה לאמנות מורביה", המקבילה הגרמנית. בשלב זה הוא היה בהשפעתו של גוסטב קלימט והיה קשור לזצסיון הווינאי.
מאוחר יותר עזר בהקמת "אגודת אמנים הגרמניים-המורביים" בברנו והפך לסגן יו"ר שלה. היו"ר היה הוגו שרלמונט, אך באר ארגן את כל פעילויות הקבוצה.
בשנת 1910 נסע רבות ברחבי גרמניה, בלגיה והולנד.
הוא נפטר בפתאומיות בשנת 1912, בזמן שעבד על חוזה לליטוגרפיות, במינכן.
הערות שוליים

↑  Galerie osobností města Nového Jičína, galerieosobnosti.muzeumnj.cz
| --- | --- |
בקרת זהויות :  GND: 122515498  ISNI: 0000 0000 6682 7087  LCCN: no2004026272  NKC: jn20000400044  RKD: 3191  ULAN: 500097850  VIAF: 50111101   WorldCat (עם VIAF): 50111101
החברה האמריקנית לאונקולוגיה קלינית

| --- | --- |

 מדינה:  ארצות הברית 
 מטה הארגון:  אלכסנדריה 
 חברים:  45,000 (נכון ל־2021) 
 תקופת הפעילות:  1964–הווה (כ־60 שנה) 
 www.asco.org
 
החברה האמריקנית לאונקולוגיה קלינית (באנגלית: The American Society of Clinical Oncology או ASCO) היא מוסד ללא כוונת רווח שנוסד בשנת 1964. מטרתה לפעול למניעת תחלואה בסרטן ולהבטיח טיפול מיטבי לכל חולי הסרטן. הארגון מאגד מעל עשרים נותני שירות רפואי ובהם רופאים אונקולוגים, רדיו אונקולוגים וכירורגים אונקולוגים בנוסף לאנשי מקצוע בעלי עניין באונקולוגיה קלינית, כגון עובדי סיעוד.
כארגון הרפואי המוביל בעולם בתחום האונקולוגיה הקלינית עוסק ה-ASCO בפעילויות אלה:
קידום הכשרת אונקולוגים ובעלי תפקידים אחרים מתחום האונקולוגיה, על ידי מתן חסות לסדנאות, קורסים מקצועיים וכנסים בינלאומיים.
שתדלנות פוליטית במטרה לקדם את הטיפול בחולי סרטן.
תמיכה במערך הניסויים הקליניים.
תמיכה במחקר תרגומי (translational research), דהיינו מחקר מעבדתי שמשמעותו המדעית יכולה להיות מתורגמת למשמעות רפואית.
ה-ASCO מוציא לאור את כתב עת The Journal of Clinical Oncology, כתב עת מוביל בתחום הטיפול בחולי הסרטן (בעל אימפקט פקטור של 11.81 לשנת 2005). כתב העת מתפרסם אחת לעשרה ימים ומשמש במה קבועה לפרסום מחקרים קליניים גדולים (שלב 2 ושלב 3) המשמשים בסיס לשינוי אופן הטיפול בחולי סרטן.
ראו גם

החברה האמריקנית לסרטן
הוגו באל

| --- | --- |

 לידה:  22 בפברואר 1886 הקיסרות הגרמנית פירמזנס (אנ'), בוואריה 
 פטירה:  14 בספטמבר 1927 (בגיל 41) שווייץ סנט'אבונדיו (אנ'), טיצ'ינו 
 מדינה:  גרמניה 
 מקום קבורה:  Sant'Abbondio Cemetery in Gentilino 
 שפות היצירה:  גרמנית 
 זרם ספרותי:  דאדא 
 יצירות בולטות:  Karawane, Flight out of time, Hermann Hesse, Byzantinisches Christentum: Drei Heiligenleben 
 תקופת הפעילות:  מ-1886 
 בן או בת זוג:  אמי הנינגס 
 חתימה:   
 
הוגו באל (גרמנית: Hugo Ball;‏ 22 בפברואר 1886 - 14 בספטמבר 1927) היה אמן ומשורר גרמני, מחברי תנועת הדאדא.
חייו

באל נולד בעיר פירמזנס (Pirmasens) שבגרמניה למשפחה קתולית. בנעוריו עבד כמתמחה במפעל לעיבוד עורות, אולם לאחר שלקה בהתמוטטות עצבים, הפסיק את עבודתו ועבר ללימודי סוציולוגיה, ספרות, היסטוריה ופילוסופיה באוניברסיטת מינכן ובאוניברסיטת היידלברג. בשנת 1910 עבר לברלין במטרה להפוך לשחקן אצל מקס ריינהרדט, מורה ובמאי תיאטרון יהודי-גרמני. שם פיתח שאיפה ליצור "תיאטרון כולל", ברוחם של ניטשה וואגנר.
בשנת 1914 ניסה להתגייס לשירות צבאי שלוש פעמים, אולם נדחה עקב בעיות רפואיות. את יצר הסקרנות הצבאית שלו מימש בטיול לקו החזית הבלגית, חוויה אשר הייתה בעלת השפעה משמעותית עליו. הוא עזב את מינכן ועקר לברלין, שם התקרב אל תאוריות פוליטיות אנרכיסטיות, בייחוד לזו של פיוטר קרופוטקין, עליו גם החל לחבר ספר.
בשנת 1916 היה לשותף מרכזי בתנועת הדאדא בציריך. הוא היה בין כותבי המניפסטים של הקבוצה, בהם הדגיש את המימד החברתי-פוליטי שבו שרויה החברה האירופית. באחד המופעים הידועים ביותר של הקבוצה, אשר התקיים ב-23 ביוני שנת 1916 ב"קברט וולטר", הופיע הוגו באל על הבימה, כשהוא לבוש תלבושת וצילינדר עשויים מקרטון, כמעין שריון, והקריא את שירו "Karawane" (קרי קָרָוַו֫אנֵה, כלומר "קרוואן" או "שיירה"), שיר פונטי וחסר משמעות, שנכתב גם בהשפעתה של האמנות הפרימיטיבית, אשר הייתה פופולרית בסופה של המאה ה-19 ותחילתה של המאה ה-20. את מופע זה תיאר באל:
לבשתי תלבושת מיוחדת שתוכננה ביד ינקו ובידי. רגלי היו נתונות בגליל הדוק של קרטון כחול ונוצץ שהגיע עד למותני, ועד אותו מקום נראיתי כאובליסק. למעלה לבשתי צווארון ענקי גזור מבריסטול, מצופה אדום מבפנים וזהוב מבחוץ. הוא הודק לצווארי בצורה כזאת שהרמת מרפקי והורדתם הניעה אותו ככנפיים. על כל זאת נוספה מגבעת גבוהה וגלילית של רופא אליל בפסי לבן-וכחול. ...העלו אותי לבמה בחשכה, ואני פתחתי בקצב איטי ובחגיגיות: gadji beri bimba glandridi laula lonni cadori ...
תגובת הקהל הנזעם מן הזעזוע ומן האבסורד שבמופע היוותה על פי האנס ריכטר חלק אינטגרלי מן המופע. ריכטר תיאר את באל כ"עומד אין-נוע כסבונרולה קנאי ואדיש."
בשנת 1917 שימש באל כעיתונאי ב"פראייה צייטונג" (בגרמנית: Freie Zeitung – "העיתון החופשי"), עיתון בעל מגמות דמוקרטיות בעיר ברן. בשנת 1920 עבר, ביחד עם אמי הנינגס (Hennings), רקדנית וזמרת-קברטים אותה נשא לאישה, לכפר שווייצרי בשם אניוצו (Agnuzzo), שם החל להתרחק מפוליטיקה. הוא הפך אדוק יותר בדתו ואף החל לחקור את הנצרות הקדומה. בשנים 1920–1921 פרסם את יומניו תחת הכותרת "טיסה מחוץ לזמן" (Die Flucht aus der Zeit).
הערות שוליים

↑  את ה-w / צמד ה"וו" מבטאים כ-V. ניתן להאזין להגייה בוויקימילון באנגלית.
↑  ראו: ריכטר האנס, "על מופעו של באל בקברט וולטר", בתוך: דאדא וסוריאליזם בצרפת, הוצאת הקיבוץ המאוחד, עמ' 122-123.
| --- | --- |
בקרת זהויות :  NLI: 987007258009005171  PLWABN: 9810667827905606  BIBSYS: 90626258  BNE: XX1216413  BnF: cb12139866j (data)  CANTIC: a18524515  CiNii: DA01144924  GND: 118506234  HDS: 011545  ICCU: MILV045714  ISNI: 0000 0001 0861 0258  LCCN: n50019958  LNB: 000230597  MusicBrainz: eb23de51-b5cc-4e93-a8f2-bac58d0c614b  NDL: 00432174  NKC: ola2002151408  NLA: 35012788  NLG: 163458  NLK: KAC2020M3735  NSK: 000292211  NTA: 068406894  RERO: 02-A002963720  RKD: 214187  SELIBR: 207927  SIKART: 4023637  SNAC: w6f47vr3  SUDOC: 029860911  TLS: Hugo_Ball  Trove: 789638  ULAN: 500313817  VcBA: 495/197644  VIAF: 46649   WorldCat (עם VIAF): 46649 
באל קורא את השיר "Karawane"
דניאל ואס

דניאל "דני" וַאס (בדנית: Daniel "Dani" Wass; נהגה "Vas"; נולד ב-31 במאי 1989) הוא כדורגלן דני המשחק בברונדבי ובנבחרת דנמרק במספר עמדות שונות, כגון מגן שמאלי, מגן ימני, קשר, וקיצוני. בעברו שיחק בקבוצות בספרד כגון ולנסיה, סלטה ויגו, ואתלטיקו מדריד, לפני שחזר בחזרה לארץ מולדתו ולקבוצתו הראשונה ברונדבי.
קריירת נוער

במשך רוב ילדותו שיחק ואס במחלקות הילדים של המועדון מפרוורי קופנהגן, BK אברטה, עד שב-2006 התגלה על ידי סקאוטר של מועדון הפאר הדני, ברונדבי ומיד הצטרף לאקדמיית הנוער של המועדון. לאחר כשנה בקבוצות הנוער של ברונדבי עלה ואס לקבוצת הבוגרים בעונת 2007–2008.
קריירת מועדונים > ברונדבי

לאחר שקודם לקבוצת הבוגרים, כאמור בפתיחת עונת 2007–2008, על ידי המאמן של ברונדבי טום קוהלרט, שיחק ואס כחצי ממשחקי ברונדבי באותה עונה אך לאחר מכן הושבת בגלל פציעה. לאחר שיקומו מהפציעה התבסס ואס בהרכב ברונדבי בעונת 2008–2009, ועזר לה להגיע למקום השלישי בליגת העל הדנית - הישגה הטוב ביותר מאז עונת 2005–2006, אז סיימה במקום השני.
ואס שיחק באותה עונה 28 מתוך 33 משחקי ברונדבי. בעונה החולפת המאמן המחליף, קנט נילסן, סבר כי על ואס לצאת להשאלה בקבוצה אחרת על מנת שימשיך להתפתח לכן המועדון השאילו לקבוצה הנורווגית, פרדריקסטאד. ב-21 באוגוסט 2009 ערך ואס את הופעת הבכורה שלו בפרדריקסטאד, כאשר הוא שיחק בהפסד 1:4 לרוזנבורג.
ב-1 בנובמבר 2009 כבש ואס את שער הבכורה שלו בפרדריקסטאד בניצחון 5:0 על לין. כאשר פוטר מאמן פרדריקסטאד ומונה טום נורדי במקומו, הובהר לואס שאין צורך במגן ימיני תוקף עוד, ולכן עד חזרתו לברונדבי בדצמבר 2009 שיחק ואס 3 משחקים בלבד.
עד לסיום עונת 2009–2010 שיחק ואס עוד משחקים במדי ברונדבי וביסס שנית את מקומו ב-11 הפותחים. בעונה העוקבת, 2010-2011, הוכיח ואס את חשיבותו לברונדבי ופתח בכל 19 המשחקים הראשונים של עונה זו.
בפגרת החורף של עונה זו הכריז ואס כי הוא לא יחדש את חוזהו בקבוצה שהיה אמור לפוג בתום עונה זו, ומרגע זו החלו שמועות על מעברו הצפוי לבנפיקה.
לאחר פגרת החורף, במרץ 2011, החל ואס לשחק בעמדת הקשר/ קיצוני ימיני והוכיח את יכולותיו גם שם כאשר כבש שלושה שערים ב-14 משחקים מעמדה זו, מה שעזר לברונדבי להבטיח את המקום השלישי בליגה בפעם השלישית ברציפות.
קריירת מועדונים > בנפיקה והשאלה לאוויאן

ב-20 במאי 2011 חתם ואס על חוזה לחמש שנים בבנפיקה ליסבון, אך למרות זאת הושאל למועדון הצרפתי אוויאן, מבלי לשחק משחק רשמי אחד במדי בנפיקה. באוויאן הצטרף לחבריו הדנים סטפן אנדרסן, כריסטיאן פולסן ותומאס קהלנברג. בארבעת חודשיו הראשוני באוויאן לא הצליח ואס לתפוס את מקומו בהרכב, והביע את רצונו לחזור למועדון האם שלו.
רק ב-15 באוקטובר 2011 ערך ואס הופעת בכורה, בעמדת הקשר הימיני, ואף בישל במשחק זה ליאניק סאבגו בהפסד 1:2 לסנט אטיין. מספר שבועות לאחר מכן הבקיע בשני משחקים ברציפות, נגד לוריין וראן. הוא הבקיע את שערו השלישי באותה עונה בהפסד 1:2 לטולוז.
כאשר המאמן החדש פאבלו קוראה מונה הועבר ואס לעמדת המגן השמאלי, כאשר גם שם ביסס את מקומו בהרכב. למרות זאת, הוא איבד שוב את מקומו בהרכב, ורק כעבור מספר חודשים חזר בעמדת המגן השמאלי ולאחר מכן שינה שוב פעם את עמדתו - חזרה לעמדת הקשר הימני - שם הבקיע את שערו הרביעי באותה עונה בניצחון 2:1 על אז'אקסיו.
קריירת מועדונים > אוויאן

ב-20 ביוני 2012 חתם ואס באופן קבוע באוויאן, עם סכום העברה המוערך בכ-2.5 מיליון אירו. ב-12 באוגוסט 2012, במשחק הפתיחה של עונת 2012–2013, כבש ואס מבעיטה חופשית בהפסד אוויאן 2:3 לבורדו. ב-26 בינואר 2013 כבש ואס בעיטה רחוקה אף יותר בתיקו 1:1 נגד אז'אקסיו. גם בעונה זו שיחק ואס במספר עמדות בהגנה ובקישור.
קריירת מועדונים > סלטה ויגו

ב-22 ביוני 2015 חתם ואס לארבע שנים בסלטה ויגו, כאשר במהלך תקופה זו כבש ובישל בתיקו 2:2 נגד ריאל מדריד.
קריירת מועדונים > ולנסיה

ב-10 ביולי 2018 חתם ואס על חוזה לארבע שנים בוולנסיה.
ב-27 בנובמבר 2019, ואס הדיח את צ'לסי מליגת האלופות, כשהבקיע בבעיטה מזווית כמעט בלתי אפשרית, שהפתיעה את השוער קפה אריסבלאגה. המשחק הסתיים ב - 2–2.
בקיץ 2021, בזמן החלמה מפציעה בשריר שהטרידה אותו גם ביורו, דניאל ואס ביקש לעזוב את ולנסיה באופן מיידי. ההנהלה ניסתה להקשות על המהלך, מכיוון שהיה חלק מהתוכניות של בורדלאס לעוניה החדשה. בסופו של דבר נשאר לעוד עונה. בהגעתו של המאמן החדש חוסה בורדלאס ב-2021, עבר ואס לשחק בקישור, כקשר מרכזי, כחלק מהתוכנית החדשה של המאמן הספרדי.
קריירת מועדונים > אתלטיקו מדריד

ב - 27 בינואר 2022 חתם ואס באתלטיקו מדריד על חוזה עד 2023.
קריירת מועדונים > חזרה לברונדבי

ב-12 באוגוסט 2022 חזר לקבוצת נעוריו, ברונדבי.
קריירה בינלאומית

ואס ערך את הופעתו הבינלאומית הראשונה נגד אנגליה ב-2011.
במאי 2018 נכלל ואס בין 35 המוזמנים לנבחרת דנמרק לקראת מונדיאל 2018, אך למרות זאת לא הצליח להיכנס לסגל הסופי לטורניר.
זומן למונדיאל 2022 כחלק מהסגל הדני.
חיים אישיים

ואס הוא בן דודו של ניקי בילי נילסן, אף הוא כדורגלן.
הוא השקיע באפליקציה הדיגיטלית הדנית InchByInch.
סטטיסטיקות קריירה > מועדונים

| מועדון | עונה | ליגה | ליגה> הופעות | ליגה> שערים | גביע בינלאומי> הופעות | גביע בינלאומי> שערים | גביע הליגה> הופעות | גביע הליגה> שערים | באירופה> הופעות | באירופה> שערים | אחר> הופעות | אחר> שערים | בסך הכל> הופעות | בסך הכל> שערים |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ברונדבי | 2007–08 | הסופרליגה הדנית | 13 | 0 | — | — | — | — | — | — | — | — | 13 | 0 |
| ברונדבי | 2008–09 | הסופרליגה הדנית | 28 | 0 | — | — | — | — | 5 | 1 | — | — | 33 | 1 |
| ברונדבי | 2009–10 | הסופרליגה הדנית | 12 | 2 | — | — | — | — | — | — | — | — | 12 | 2 |
| ברונדבי | 2010–11 | הסופרליגה הדנית | 32 | 6 | — | — | — | — | 6 | 0 | — | — | 38 | 6 |
| ברונדבי | בסך הכל | בסך הכל | 85 | 8 | 0 | 0 | 0 | 0 | 11 | 1 | 0 | 0 | 96 | 9 |
| פרדריקסטאד (השאלה) | 2009 | ליגת העל הנורווגית | 3 | 1 | — | — | — | — | — | — | — | — | 3 | 1 |
| בנפיקה | 2011–12 | ליגת העל הפורטוגלית | 0 | 0 | — | — | — | — | — | — | — | — | 0 | 0 |
| אוויאן (השאלה) | 2011–12 | ליגת העל הצרפתית | 29 | 4 | 1 | 0 | 1 | 0 | — | — | — | — | 31 | 4 |
| אוויאן | 2012–13 | ליגת העל הצרפתית | 34 | 2 | 5 | 0 | 0 | 0 | — | — | — | — | 39 | 2 |
| אוויאן | 2013–14 | ליגת העל הצרפתית | 38 | 9 | 1 | 0 | 3 | 2 | — | — | — | — | 42 | 11 |
| אוויאן | 2014–15 | ליגת העל הצרפתית | 32 | 8 | 2 | 1 | 1 | 1 | — | — | — | — | 35 | 10 |
| אוויאן | בסך הכל | בסך הכל | 104 | 19 | 8 | 1 | 4 | 3 | 0 | 0 | 0 | 0 | 116 | 23 |
| סלטה ויגו | 2015–16 | לה ליגה | 36 | 2 | 7 | 1 | — | — | — | — | — | — | 43 | 3 |
| סלטה ויגו | 2016–17 | לה ליגה | 32 | 3 | 8 | 2 | — | — | 14 | 2 | — | — | 54 | 7 |
| סלטה ויגו | 2017–18 | לה ליגה | 35 | 4 | 4 | 0 | — | — | — | — | — | — | 39 | 4 |
| סלטה ויגו | בסך הכל | בסך הכל | 103 | 9 | 19 | 3 | 0 | 0 | 14 | 2 | 0 | 0 | 136 | 14 |
| ולנסיה | 2018–19 | לה ליגה | 32 | 1 | 8 | 0 | — | — | 10 | 1 | — | — | 50 | 2 |
| ולנסיה | 2019–20 | לה ליגה | 35 | 1 | 1 | 0 | — | — | 8 | 1 | 1 | 0 | 45 | 2 |
| ולנסיה | 2020–21 | לה ליגה | 35 | 4 | 1 | 0 | — | — | — | — | — | — | 36 | 4 |
| ולנסיה | 2021–22 | לה ליגה | 19 | 1 | 2 | 0 | — | — | — | — | — | — | 21 | 1 |
| ולנסיה | בסך הכל | בסך הכל | 121 | 7 | 12 | 0 | 0 | 0 | 18 | 2 | 1 | 0 | 152 | 9 |
| אתלטיקו מדריד | 2021–22 | לה ליגה | 1 | 0 | 0 | 0 | — | — | 0 | 0 | — | — | 1 | 0 |
| ברונדבי | 2022–23 | הסופרליגה הדנית | 3 | 0 | 0 | 0 | — | — | 0 | 0 | — | — | 3 | 0 |
| בסך הכל בקריירה | בסך הכל בקריירה | בסך הכל בקריירה | 439 | 48 | 40 | 4 | 5 | 3 | 43 | 5 | 1 | 0 | 538 | 60 |
ואס במדי ברונדבי ב-2010
ואס במדי סלטה ויגו ב-2017
ואס במדי ולנסיה ב-2019
האנס-יואכים ואלדה

האנס-יואכים ואלדה (בגרמנית: Hans-Joachim Walde;‏ 28 ביוני 1942 – 18 באפריל 2013) היה אתלט מערב גרמני בקרב 10. סגן אלוף אולימפי (טוקיו 1964), זוכה מדליית ארד אולימפית (מקסיקו סיטי 1968), מדליית ארד באליפות אירופה באתלטיקה (הלסינקי 1971) ומדליית זהב באוניברסיאדה (טוקיו 1967). שיאן עולם בקרב 7 (1971-1970). החזיק בשנים 1964 ו-1969 בשיא הלאומי של מערב גרמניה בקרב עשר.
ביוגרפיה

האנס-יואכים ואלדה נולד בעיר אובר גלסרדורף (אנ'), (אז בגרמניה וכיום בפולין). ב-1945 נמלט עם אימו מדרזדן בזמן הפצצת העיר. במהלך הקריירה הספורטיבית שלו השתתף בשלוש אולימפיאדות וזכה בשתי מדליות אולימפיות כשבחלק מתקופה זו שימש כדובר נבחרת האתלטיקה של גרמניה הנערבית.
לאחר סיום הקריירה הספורטיבית למד רפואה והתמחה בכירורגיה אורתופדית כשבהמשך התמקד בכירורגיית ספורטאים ובמיוחד פגיעות כתף. שימש כרופא ודירקטור בבית חולים "נורדווסט זנדרבוש" (גר') במדינת סקסוניה התחתונה.
נישא ונולדו לו שלושה ילדים. בנו הנדריק התחרה גם הוא בקרב עשר. נפטר ב-2013.
קריירה ספורטיבית > 1963

באוניברסיאדה שנערכה בפורטו אלגרה, ברזיל סיים ואלדה במקום ה-12 בקפיצה לרוחק.
קריירה ספורטיבית > 1964

באולימפיאדת טוקיו השתתף ואלדה בנבחרת משותפת של גרמניה המזרחית וגרמניה המערבית וזכה במדליית ארד בקרב 10 בקרב עשר בתוצאה של 7,809 נקודות אחרי חברו לנבחרת וילי הולדורף (7,887 נקודות) וריין און מברית המועצות (7,842 נקודות).
קריירה ספורטיבית > 1967

באוניברסיאדה שנערכה בטוקיו, יפן זכה במדליית זהב בקרב עשר בתוצאה של 7,819 נקודות לפני חברו לנבחרת יורג מתיס (7,486 נקודות) וברנרד קסטנג (אנ') מצרפת (7,444 נקודות).
קריירה ספורטיבית > 1968

באולימפיאדת מקסיקו סיטי זכה במדליית כסף בקרב עשר בתוצאה של 8,111 נקודות אחרי ביל טומיי מארצות הברית (8,193 נקודות) ולפני שיאן העולם קורט בנדלין (אנ') מגרמניה המערבית (8,064 נקודות).
קריירה ספורטיבית > 1970

בתחרות שנערכה במרץ במיינץ, גרמניה המערבית קבע ואלדה את שיא העולם הראשון בקרב 7 בקרב עשר בתוצאה של 5429 נקודות. השיא נשבר במרץ 1971 על ידי הרברט סוובודה (Herbert Swoboda) מגרמניה שהשיג 5,563 נקודות.
קריירה ספורטיבית > 1971

באליפות אירופה באתלטיקה (אנ') שנערכה בהלסינקי, פינלנד זכה במדליית ארד בקרב עשר בתוצאה של 7,927 נקודות אחרי יואכים קירשט (אנ') מגרמניה המזרחית (שיא אליפות 8,188 נקודות) ולנרט הדמרק (אנ') משוודיה (8,054 נקודות).
קריירה ספורטיבית > 1972

באולימפיאדת מינכן התחרה בקרב עשר אך לא סיים את המקצוע החמישי (ריצת 400 מטר) עקב פציעה ופרש מהתחרות.
הערות שוליים

↑  Höchstleistungen im Sport und in Medizin, באתר nwzonline.de, 22 באפריל 2013 (בגרמנית)
↑  אופן הניקוד בקרב עשר שונה ב-1985 והתוצאה של ואלדה עודכנה ל-7,666 נקודות
| --- | --- |
בקרת זהויות :  GND: 114592476X  VIAF: 287151246517044131240   WorldCat (עם VIAF): 287151246517044131240
האנציקלופדיה של האסלאם

האנציקלופדיה של האסלאם (באנגלית The Encyclopaedia of Islam;  בקיצור EI) היא האנציקלופדיה האקדמית המקובלת לדיסציפלינה של מחקר האסלאם. היא מכילה ערכים על מוסלמים מפורסמים בכל עידן וארץ, ערכים על שבטים ושושלות, על אמנויות ומדעים, על פוליטיקה ומוסדות דת, על גאוגרפיה, אתנוגרפיה, עולם החי והצומח בארצות השונות, על ההיסטוריה, הטופוגרפיה והמונומנטים של הערים העיקריות. באשר להיקפה הגאוגרפי וההיסטורי היא כוללת את האימפריה הערבית-אסלאמית הישנה, את הארצות האסלאמיות ואת איראן, מרכז אסיה, תת-היבשת ההודית ואינדונזיה, האימפריה העות'מאנית וכל הארצות האסלאמיות האחרות.
אודות האנציקלופדיה

זוהי אנציקלופדיה אודות העולם האסלאמי, והיא אינה אנציקלופדיה מוסלמית או אסלאמית. הערכים מוקדשים בדרך כלל לתקופה הקדם-מודרנית, אולם מיעוטם עוסקים בימינו.
העורך הראשי של המהדורה הראשונה היה מרטין תאודור אוצמה (Martijn Theodoor Houtsma). אנשי אקדמיה מחשיבים את האנציקלופדיה של האסלאם כאנציקלופדיה התקנית בשדה המחקרים האסלאמיים. כל מאמר נכתב בידי מומחה מוכר בתחומו, אולם היות שהעבודה עד להשלמת האנציקלופדיה ארכה ארבעים שנה, תקופה בה הגישה במחקר השתנתה מהותית, הרי שכל מאמר מייצג את התקופה בה נכתב.
"זוהי העבודה העיונית האוטוריטטיבית והחשובה ביותר באנגלית על האסלאם ונושאים אסלאמיים. היא כוללת מאמרים ארוכים, הנושאים את שם כותבם, בליווי ביבליוגרפיה. דגש מיוחד מושם במהדורה זו  (הביקורת נסובה על המהדורה השנייה) על נושאים כלכליים וחברתיים, אך היא נותרת האנציקלופדיה התקנית המוסמכת כל דת האסלאם בשפה האנגלית."
"כלי המחקר החשוב והמקיף ביותר על לימודי האסלאם הוא האנציקלופדיה של האסלאם, נעשה מאמץ עצום להתמודד עם כל היבט של הציוויליזציה האסלאמית, ולתפוש אותה במובן הרחב ביותר,  החל ממקורותיה ועד לימינו אלה... האנציקלופדיה של האסלאם אינה תמצית עלומת שם של חוכמה מקובלת. רוב המאמרים חתומים תחת שם הכותב, ובעוד כמה מהם הם ערכים מילוניים, הרי שאחרים הם מאמרים מחקריים של ממש – במקרים רבים זהו הטיפול המקיף ביותר שנכתב על הנושא שלהם.
אודות האנציקלופדיה > מהדורות

המהדורה הראשונה (EI1) הוכנה לפי הדגם של אנציקלופדיית פאולי-ויסובה לעולם הקלאסי (Encyclopaedia of the Ancient World.). המהדורה הראשונה הוכנה תחת חסות איגוד האקדמיות הבינלאומי (International Union of Academies), בתיאום עם אוניברסיטת ליידן. היא ראתה אור, בהוצאת המו"ל ההולנדי בריל, בארבעה כרכים וכרך תוספות, בשנים 1913-1938 בשפות אנגלית, גרמנית וצרפתית.
גרסה מקוצרת יצאה לאור ב-1953 תחת הכותר "אנציקלופדיה קצרה של האסלאם" (the Shorter Encyclopaedia of Islam ‏;SEI) והיא מכסה בעיקר נושאי משפט ודת. חלקים ממנה תורגמו ופורסמו בטורקית, בערבית ובאורדו.
הכנתה של המהדורה השנייה של האנציקלופדיה של האסלאם (EI2) התחילה ב-1954 והסתיימה ב-2005. (מספר כרכי מפתח אמורים להתפרסם עד 2007); היא יצאה לאור בידי הוצאת בריל ההולנדית והיא זמינה באנגלית ובצרפתית. מאז 1999, היא קיימת בצורה אלקטרונית, הן ב-CD-ROM והן בצורה מקוונת במרשתת. מלבד הרחבה ניכרת בתוכן, שונה המהדורה השנייה של האנציקלופדיה של האסלאם מהמהדורה הראשונה בכך שהיא משלבת לראשונה בין מאות כותביה חוקרים מוסלמים או חוקרים שגרו במזרח התיכון. רוב הכרכים נערכו בהשתתפות קליפורד אדמונד בוסוורת'.
"המהדורה הראשונה והתקציר שלה בעיקר בידי מלומדים אירופאים, והן מייצגות בעיקר פרשנות אירופאית של הציוויליזציה האסלאמית.  הנקודה אינה שפרשנות זו היא "מוטעית", אלא שהסוגיות שאותן ניסו ללבן בכרכים הללו הן הרבה פעמים שונות בצורה מהותית מאלו שהעסיקו את המוסלמים באופן מסורתי. המהדורה השנייה שונה במקצת. היא התחילה במידה רבה בדרך זהה לקודמתה, אך במהלך השנים נוספו אחוזים גבוהים יותר של מאמרים ממלומדים בעלי רקע מוסלמי. הכותבים אינם מייצגים את הלימוד המקובל בקום (Qom) ואל-אזהר; הם למדו באוניברסיטאות מערביות, והם חולקים את המתודולוגיה אם גם לא תמיד את הערכים והגישות התרבותיות של עמיתיהם המערביים. עם זאת, ניתן להבחין היטב בשינוי בטון.
הוצאתה לאור של המהדורה השלישית של האנציקלופדיה של האסלאם הוחל ב-2007. היא זמינה בצורה מקוונת, ומודפסים ממנה "חלקים" ארבע פעמים בשנה. מועצת המערכת כוללת עשרים עורכי נושאים וחמישה עורכים ראשיים. העורכים הראשיים הם גודרון קרמר (Gudrun Krämer) מהאוניברסיטה החופשית של ברלין, אוורט רואוסון (Everett Rowson) מאוניברסיטת ניו יורק, ג'ון נוואס (John Nawas) מהאוניברסיטה הקתולית של לוון  ודניס מטרינג' (Denis Matringe)‏ (EHESS, CNRS).
המהדורה השלישית כוללת כיסוי מקיף של האסלאם במאה העשרים. היא מרחיבה את המיקוד הגאוגרפי ומכילה את כל האזורים שבהם האסלאם היה או עודנו חלק מהותי מהחברה. מוקדשת תשומת לב למיעוטים מוסלמיים בכל רחבי תבל, וניתנת מלוא תשומת הלב למדעי החברה כמו גם לגישות שונות במדעי הרוח.